CELEX: 52017PC0241
Language: lv
Date: 2017-05-23
Title: Priekšlikums PADOMES ĪSTENOŠANAS LĒMUMS, ar kuru attiecībā uz Komoru Salu Savienību groza Īstenošanas lēmumu 2014/170/ES, ar ko izveido nelegālas, nereģistrētas un neregulētas zvejas apkarošanā nesadarbīgu trešo valstu sarakstu

EIROPAS KOMISIJA
            Briselē, 23.5.2017
            COM(2017) 241 final
            2017/0096(NLE)
            Priekšlikums
            PADOMES ĪSTENOŠANAS LĒMUMS,
            ar kuru attiecībā uz Komoru Salu Savienību groza Īstenošanas lēmumu 2014/170/ES, ar ko izveido nelegālas, nereģistrētas un neregulētas zvejas apkarošanā nesadarbīgu trešo valstu sarakstu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Priekšlikuma pamatojums un mērķi
            
            
               Šis priekšlikums attiecas uz Padomes 2008. gada 29. septembra Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu (NNN) zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999
                  1
                (“NNN zvejas regula”).
            
            
               Vispārīgais konteksts
            
            
               Šis priekšlikums ir sagatavots sakarā ar NNN zvejas regulas īstenošanu un izriet no izmeklēšanas un dialoga procedūrām, kuras veiktas saskaņā ar NNN zvejas regulā noteiktajām materiālajām un procesuālajām prasībām, kas cita starpā paredz, ka visām valstīm jāpilda pienākumi, kuri saskaņā ar starptautiskajiem tiesību aktiem tām uzlikti kā karoga, ostas, piekrastes vai tirgus valstīm, lai novērstu, aizkavētu un izskaustu NNN zveju.
            
            
               Spēkā esošie noteikumi priekšlikuma jomā
            
            
               Komisijas 2015. gada 1. oktobra Lēmums par trešās valsts informēšanu par iespējamību, ka tai var noteikt nesadarbīgas trešās valsts statusu cīņā pret nelegālu, nereģistrētu un neregulētu zveju (OV C 324, 2.10.2015., 6. lpp.).
            
            
               Komisijas 2017. gada 23. maija Īstenošanas lēmums (OV C XXXX, XX.XX.2017., ... lpp.), ar kuru Komoru Salu Savienību nosaka par nelegālas, nereģistrētas un neregulētas zvejas apkarošanā nesadarbīgu trešo valsti.
            
            
               Atbilstība pārējiem ES mērķiem un politikas virzieniem
            
            
               Neattiecas.
            
            
               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Apspriešanās ar ieinteresētajām personām
            
            
               Procedūrā iesaistītajām ieinteresētajām personām ir bijusi iespēja izmeklēšanas un dialoga procedūru laikā aizstāvēt savas intereses saskaņā ar NNN zvejas regulas noteikumiem.
            
            
               Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               Ietekmes novērtējums
            
            
               Šis priekšlikums ir sagatavots, īstenojot NNN zvejas regulu.
            
            
               NNN zvejas regulā nav paredzēti noteikumi par vispārēja ietekmes novērtējuma veikšanu, bet ir sniegts pilnīgs vērtējamo nosacījumu uzskaitījums.
            
         
         
            
               3.PRIEKŠLIKUMA JURIDISKIE ASPEKTI
            
            
               Ierosināto pasākumu kopsavilkums
            
            
               2015. gada 1. oktobrī Komisija ar Komisijas lēmumu Komoru Salām paziņoja, ka Komisija tām var noteikt nesadarbīgas trešās valsts statusu saskaņā ar NNN zvejas regulu. 
            
            
               Komisija attiecībā uz Komoru Salām sāka īstenot demaršus. Šajos demaršos cita starpā ietilpa darbības, ar ko tā šādu rīcību pamatoja, deva valstij iespēju sniegt atbildes un atspēkojumus un deva tiesības lūgt un iesniegt papildu informāciju, piedāvāja rīcības plānus situācijas uzlabošanai, kā arī deva pietiekami daudz laika atbilžu sniegšanai un saprātīgu termiņu situācijas uzlabošanai. 
            
            
               2017. gada 23. maijā Komisija ar Komisijas īstenošanas lēmumu noteica Komoru Salas par tādu trešo valsti, kuru Komisija saskaņā ar NNN zvejas regulu uzskata par nesadarbīgu trešo valsti.
            
            
               Pievienotais Padomes īstenošanas lēmuma priekšlikums ir balstīts uz konstatējumiem, kuri apstiprinājuši, ka Komoru Salas nav izpildījušas pienākumus, kas valstij saskaņā ar starptautiskajiem tiesību aktiem jāpilda kā karoga, ostas, piekrastes vai tirgus valstij. 
            
            
               Tāpēc Padomei tiek ierosināts pieņemt pievienoto lēmuma priekšlikumu.
            
            
               Juridiskais pamats
            
            
               Padomes 2008. gada 29. septembra Regula (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu NNN zveju
            
            
               Subsidiaritātes princips
            
            
               Priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro.
            
            
               Proporcionalitātes princips
            
            
               Priekšlikums ir saskaņā ar proporcionalitātes principu šādu iemeslu dēļ.
            
            
               Rīcības forma ir aprakstīta NNN zvejas regulā un neparedz valstu lēmumus.
            
            
               Prasība pierādīt, ka finansiālais un administratīvais slogs Savienībai, valstu valdībām, reģionālajām un vietējām iestādēm, ekonomikas dalībniekiem un iedzīvotājiem ir samazināts līdz minimumam un proporcionāls priekšlikuma mērķim, nav piemērojama.
            
            
               Juridisko instrumentu izvēle
            
            
               Ierosinātais juridiskais instruments: lēmums.
            
            
               Citi instrumenti nebūtu piemēroti šāda iemesla dēļ:
            
            
               citi instrumenti nebūtu piemēroti tāpēc, ka NNN zvejas regulā nav paredzētas alternatīvas.
            
            
               4.IETEKME UZ BUDŽETU 
            
         
         
            
               Priekšlikums neietekmē Savienības budžetu.
            
            
               2017/0096 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru attiecībā uz Komoru Salu Savienību groza Īstenošanas lēmumu 2014/170/ES, ar ko izveido nelegālas, nereģistrētas un neregulētas zvejas apkarošanā nesadarbīgu trešo valstu sarakstu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2008. gada 29. septembra Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999
                  2
               , un jo īpaši tās 33. panta 1. punktu,
            
            
               ņemot vērā Eiropas Komisijas priekšlikumu, 
            
            
               tā kā:
            
            
               1.IEVADS
            
            
               (1)Ar Regulu (EK) Nr. 1005/2008 (“NNN zvejas regula”) ir izveidota Savienības sistēma nelegālas, nereģistrētas un neregulētas (NNN) zvejas aizkavēšanai, novēršanai un izskaušanai.
            
            
               (2)NNN zvejas regulas VI nodaļā ir izklāstīta procedūra attiecībā uz nesadarbīgu trešo valstu noteikšanu, demaršiem attiecībā uz valstīm, kurām noteikts nesadarbīgas trešās valsts statuss, nesadarbīgu trešo valstu saraksta izveidošanu, svītrošanu no nesadarbīgu trešo valstu saraksta, nesadarbīgu trešo valstu saraksta publiskošanu un jebkādiem ārkārtas pasākumiem.
            
            
               (3)2014. gada 24. martā Padome pieņēma Padomes Īstenošanas lēmumu 2014/170/ES, ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju.
            
            
               (4)Saskaņā ar NNN zvejas regulas 32. pantu Komisija ar 2015. gada 1. oktobra lēmumu (“2015. gada 1. oktobra lēmums”)
                  3
                Komoru Salu Savienībai (turpmāk “Komoru Salas”) paziņoja, ka to varētu noteikt par valsti, kuru Komisija uzskata par nesadarbīgu trešo valsti.
            
            
               (5)Komisija 2015. gada 1. oktobra lēmumā iekļāva informāciju par galvenajiem faktiem un apsvērumiem, kas būtu šāda statusa iespējamās noteikšanas pamatā.
            
            
               (6)Lēmums Komoru Salām tika paziņots kopā ar vēstuli, kurā Komoru Salām tika ieteikts ciešā sadarbībā ar Komisiju īstenot rīcības plānu konstatēto trūkumu novēršanai.
            
            
               (7)Konkrētāk, Komisija Komoru Salas aicināja i) veikt visus vajadzīgos pasākumus Komisijas ierosinātajā rīcības plānā ietverto darbību īstenošanai, ii) novērtēt Komisijas ierosinātajā rīcības plānā ietverto darbību īstenošanu un iii) ik pēc sešiem mēnešiem Komisijai sūtīt detalizētu ziņojumu, kurā novērtēta katra veiktā darbība, cita starpā tās individuālā un/vai vispārējā spēja nodrošināt pilnīgu zvejniecības kontroles sistēmas atbilstīgumu.
            
            
               (8)Komoru Salām tika dota iespēja rakstiski un mutiski reaģēt uz 2015. gada 1. oktobra lēmumu, kā arī citu attiecīgo Komisijas paziņoto informāciju: valsts varēja iesniegt pierādījumus, kas 2015. gada 1. oktobra lēmumā norādītos faktus atspēkotu vai papildinātu. Komoru Salām tika apliecināts, ka tām ir tiesības lūgt vai sniegt papildu informāciju.
            
            
               (9)Ar 2015. gada 1. oktobra lēmumu un vēstuli Komisija ar Komoru Salām sāka dialogu un uzsvēra, ka principā uzskata sešus mēnešus par pietiekami ilgu laiku, kurā panākt vienošanos.
            
         
         
            
               (10)Komisija turpināja vākt un verificēt visu informāciju, ko uzskatīja par nepieciešamu. Mutiskās un rakstiskās piezīmes, ko Komoru Salas iesniedza pēc 2015. gada 1. oktobra lēmuma, tika izskatītas un ņemtas vērā. Komoru Salas tika pastāvīgi mutiski vai rakstiski informētas par Komisijas apsvērumiem.
            
            
               (11)Tomēr Komisija nāca pie secinājuma, ka Komoru Salas nav pietiekamā mērā atrisinājušas 2015. gada 1. oktobra lēmumā norādītos problemātiskos jautājumus un novērsušas trūkumus un ka rīcības plānā ierosinātie pasākumi nav īstenoti pilnībā.
            
            
               (12)Tāpēc Komisija ar Komisijas Īstenošanas lēmumu 2017/xxx/ES
                  4
                Komoru Salas noteica par NNN zvejas apkarošanā nesadarbīgu trešo valsti.
            
            
               (13)Balstoties uz Komisijas veikto izmeklēšanu un risināto dialogu, arī korespondenci un noritējušajām sanāksmēm, kā arī iemesliem, kas bija 2015. gada 1. oktobra lēmuma un Komisijas Īstenošanas lēmuma 2017/xxx/ES pamatā, ir pamats Komoru Salas iekļaut NNN zvejas apkarošanā nesadarbīgu trešo valstu sarakstā.
            
            
               (14)Saskaņā ar NNN zvejas regulas 34. panta 1. punktu Padomei pēc Komisijas priekšlikuma ar kvalificētu balsu vairākumu trešā valsts no nesadarbīgu trešo valstu saraksta jāsvītro, ja minētā valsts pierāda, ka situācija, kas bijusi par pamatu tās iekļaušanai sarakstā, ir labota. Pieņemot lēmumu par svītrošanu no saraksta, jāņem vērā arī tas, vai attiecīgās sarakstā iekļautās trešās valstis ir veikušas konkrētus pasākumus, ar kuriem situācijas uzlabojums būs noturīgs.
            
            
               2.PROCEDŪRA ATTIECĪBĀ UZ KOMORU SALĀM
            
            
               (15)2015. gada 1. oktobrī Komisija Komoru Salām paziņoja, ka Komoru Salas saskaņā ar NNN zvejas regulas 32. pantu varētu noteikt par valsti, kuru Komisija uzskata par nesadarbīgu trešo valsti, un Komoru Salas aicināja ciešā sadarbībā ar Komisijas dienestiem īstenot rīcības plānu 2015. gada 1. oktobra lēmumā konstatēto trūkumu novēršanai. Kopš minētā lēmuma Komoru Salas rakstveidā ir darījušas zināmu savu viedokli un tikušās ar Komisijas pārstāvjiem, lai apspriestu konkrētus jautājumus. Komisija Komoru Salām rakstveidā sniedza būtisko informāciju. Komisija turpināja vākt un verificēt visu informāciju, ko uzskatīja par nepieciešamu. Mutiskās un rakstiskās piezīmes, ko Komoru Salas iesniedza pēc Komisijas 2015. gada 1. oktobra lēmuma, tika izskatītas un ņemtas vērā, turklāt Komoru Salas tika pastāvīgi mutiski vai rakstiski informētas par Komisijas apsvērumiem. Komisija nāca pie secinājuma, ka Komoru Salas nav pietiekamā mērā atrisinājušas 2015. gada 1. oktobra lēmumā norādītos problemātiskos jautājumus un novērsušas trūkumus un ka rīcības plānā ierosinātie pasākumi nav īstenoti pilnībā.
            
            
               3.NESADARBĪGAS TREŠĀS VALSTS STATUSA NOTEIKŠANA KOMORU SALĀM
            
            
               (16)2015. gada 1. oktobra lēmumā Komisija analizēja Komoru Salu pienākumus un izvērtēja, kā Komoru Salas izpildījušas saistības, kas tām jāpilda kā karoga, ostas, piekrastes vai tirgus valstij. Minētās pārskatīšanas vajadzībām Komisija ņēma vērā parametrus, kas norādīti NNN zvejas regulas 31. panta 4.–7. punktā.
            
            
               (17)Komisija Komoru Salu saistību izpildi izskatīja 2015. gada 1. oktobra lēmuma konstatējumu kontekstā un ņemot vērā Komoru Salu sniegto relevanto informāciju, ierosināto rīcības plānu un pasākumus, kas veikti situācijas labošanai.
            
            
               (18)Galvenie trūkumi, ko Komisija konstatēja, bija saistīti ar vairākiem starptautisko tiesību noteikto saistību nepildīšanas gadījumiem, kas konkrētāk saistīti ar to, ka nav pieņemts pienācīgs tiesiskais regulējums un ieviestas reģistrēšanas un licencēšanas procedūras, ka Komoru Salu pārvaldes iestādes nepietiekami sadarbojas un apmainās ar informāciju kā savstarpēji, tā ar trešām valstīm, kuru ūdeņos darbojas Komoru Salu kuģi, ka trūkst pienācīgas un efektīvas uzraudzības sistēmas un nav arī atturošas sankciju sistēmas. Citi konstatētie trūkumi ir vispārīgāk saistīti ar starptautisko saistību pildīšanu, tostarp reģionālo zvejniecības pārvaldības organizāciju ieteikumu un rezolūciju ievērošanu. Tika konstatēts, ka netiek ievēroti arī citu saistītu struktūru sniegtie ieteikumi un rezolūcijas, piemēram, Apvienoto Nāciju Organizācijas Starptautiskais nelegālās, nereģistrētās un neregulētās zvejas aizkavēšanas, novēršanas un izskaušanas rīcības plāns (NNN zvejas SRP) un FAO Karoga valsts darbības brīvprātīgās vadlīnijas. Tomēr nesaistošu ieteikumu un rezolūciju neievērošana tika uzskatīta vien par papildinošiem pierādījumiem un nav statusa noteikšanas pamatā.
            
            
               (19)Īstenošanas lēmumā 2017/xxx/ES Komisija Komoru Salas noteica par nesadarbīgu trešo valsti saskaņā ar NNN zvejas regulu.
            
            
               (20)Attiecībā uz iespējamajiem ierobežojumiem, kuri skar Komoru Salas kā jaunattīstības valsti, jāpiebilst, ka Komoru Salu attīstības statusu un vispārējo sniegumu zvejniecību pārvaldības jomā, iespējams, negatīvi ietekmē valsts attīstības līmenis. Tomēr, ņemot vērā Komoru Salu sakarā konstatēto trūkumu būtību, Komoru Salu attīstības līmenis nevar pilnīgi attaisnot vai citādi aizbildināt šīs valsts kā karoga, ostas, piekrastes vai tirgus valsts vispārējo sniegumu attiecībā uz zvejniecībām un tās veikto NNN zvejas novēršanas, aizkavēšanas un izskaušanas pasākumu nepietiekamību.
            
            
               (21)Ņemot vērā 2015. gada 1. oktobra lēmumu un 2017. gada 23. maija Īstenošanas lēmumu 2017/xxx/ES, kā arī Komisijas noturēto dialogu ar Komoru Salām un tā iznākumu, var secināt, ka ar Komoru Salu veiktajām darbībām, ņemot vērā pienākumus, kas šai valstij ir kā karoga valstij, nepietiek, lai izpildītu Apvienoto Nāciju Organizācijas Jūras tiesību konvencijas 63., 64., 91., 94., 117. un 118. pantu.
            
            
               (22)Tātad Komoru Salas nav izpildījušas pienākumu censties novērst, aizkavēt un izskaust NNN zveju, ko Komoru Salām kā karoga valstij uzliek starptautiskās tiesības.
            
            
               4.NESADARBĪGU TREŠO VALSTU SARAKSTA IZVEIDE
            
            
               (23)Ņemot vērā secinājumus, kas izdarīti par Komoru Salām, minētā valsts saskaņā ar NNN zvejas regulas 33. pantu būtu jāiekļauj nesadarbīgu trešo valstu sarakstā, kas izveidots ar Īstenošanas lēmumu 2014/170/ES. Tādēļ Īstenošanas lēmums 2014/170/ES būtu attiecīgi jāgroza.
            
            
               (24)No Komoru Salu iekļaušanas šajā sarakstā, kurā uzskaitītās valstis nesadarbojas NNN zvejas apkarošanā, izriet NNN zvejas regulas 38. pantā noteikto pasākumu piemērošana. NNN zvejas regulas 38. panta 1. punkts paredz aizliegumu importēt nesadarbīgu valstu karoga kuģu nozvejotus zvejas produktus. Komoru Salu gadījumā šim importa aizliegumam būtu jāaptver visi krājumi un sugas atbilstoši NNN zvejas regulas 2. panta 8. punktā sniegtajai definīcijai, jo pienācīgu NNN zvejas apkarošanas pasākumu trūkums, kura dēļ Komoru Salām noteikts nesadarbīgas trešās valsts statuss, neskar tikai kādu atsevišķu krājumu vai sugu vien.
            
            
               (25)Jāatzīmē, ka NNN zveja cita starpā noplicina zivju krājumus, iznīcina jūras biotopus, apdraud jūras resursu saglabāšanu un ilgtspējīgu izmantošanu, izkropļo konkurenci, apdraud nodrošinātību ar pārtiku, nostāda neizdevīgā situācijā godprātīgus zvejniekus un novājina piekrastes kopienas. Ņemot vērā ar NNN zveju saistīto problēmu apmēru, tiek uzskatīts, ka Savienībai pasākumi attiecībā uz Komoru Salām kā nesadarbīgu valsti jāīsteno steidzami. Tādēļ šim lēmumam būtu jāstājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            
            
               (26)Ja Komoru Salas pierādīs, ka valsts ir labojusi situāciju, kuras dēļ tikusi iekļauta sarakstā, Padomei ar kvalificētu balsu vairākumu pēc Komisijas priekšlikuma saskaņā ar NNN zvejas regulas 34. panta 1. punktu Komoru Salas no nesadarbīgu trešo valstu saraksta jāsvītro. Pieņemot lēmumu par svītrošanu no saraksta, būtu jāņem vērā arī tas, vai Komoru Salas ir veikušas konkrētus pasākumus, ar kuriem situācijas uzlabojums būs noturīgs,
            
         
         
            
               IR PIEŅĒMUSI ŠO LĒMUMU. 
            
            
               1. pants
            
            
               Īstenošanas lēmuma 2014/170/ES pielikumā pievieno ierakstu “Komoru Salu Savienība”.
            
            
               2. pants
            
            
               Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 286, 29.10.2008., 1. lpp.
               
               
                  
                     (2)
                  OV L 286, 29.10.2008., 1. lpp.
               
               
                  
                     (3)
                  Komisijas 2015. gada 1. oktobra Lēmums par trešās valsts informēšanu par iespējamību, ka tai var noteikt nesadarbīgas trešās valsts statusu cīņā pret nelegālu, nereģistrētu un neregulētu zveju (
                  
                     OV C 324, 2.10.2015., 6. lpp.
                  
                  ).
               
               
                  
                     (4)
                  Komisijas 2017. gada 23. maija Īstenošanas lēmums 2017/xxx/ES, ar kuru Komoru Salu Savienību nosaka par nelegālas, nereģistrētas un neregulētas zvejas apkarošanā nesadarbīgu trešo valsti (OV L xx, dd.mm.2017., x. lpp.).